2. Uznesenie Európskeho parlamentu z 24. apríla 2007 s poznámkami, ktoré je neoddeliteľnou súčasťou rozhodnutia o absolutóriu za plnenie všeobecného rozpočtu Európskej únie za rozpočtový rok 2005, oddiel IV - Súdny dvor (C6-0467/2006 - 2006/2073(DEC))



Úradný vestník 074 E , 20/03/2008 S. 0161 - 0163



2. Uznesenie Európskeho parlamentu z 24. apríla 2007 s poznámkami, ktoré je neoddeliteľnou súčasťou rozhodnutia o absolutóriu za plnenie všeobecného rozpočtu Európskej únie za rozpočtový rok 2005, oddiel IV - Súdny dvor (C6-0467/2006 — 2006/2073(DEC)) Európsky parlament, - so zreteľom na všeobecný rozpočet Európskej únie na rozpočtový rok 2005 [1], - so zreteľom na konečnú ročnú účtovnú závierku Európskych spoločenstiev za rozpočtový rok 2005 - zväzok I (C6-0467/2006) [2], - so zreteľom na výročnú správu Dvora audítorov o plnení rozpočtu za rozpočtový rok 2005 a osobitné správy Dvora audítorov spolu s odpoveďami kontrolovaných inštitúcií [3], - so zreteľom na vyhlásenie o vierohodnosti vedenia účtov a zákonnosti a správnosti príslušných transakcií, ktoré poskytol Dvor audítorov v súlade s článkom 248 Zmluvy o ES [4], - so zreteľom na články 272 ods. 10, 274, 275 a 276 Zmluvy o ES, - so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev [5], a najmä na jeho články 50, 86, 145, 146 a 147, - so zreteľom na článok 71 a prílohu V rokovacieho poriadku, - so zreteľom na správu Výboru pre kontrolu rozpočtu (A6-0109/2007), 1. berie na vedomie, že Súdny dvor mal v roku 2005 k dispozícii viazané rozpočtové prostriedky vo výške 232602467,74 EUR (2004: 235041565 EUR) a miera čerpania bola 92,66 %; 2. konštatuje, že po zavedení účtovníctva na základe časového obdobia s účinnosťou od 1. januára 2005 vykazujú účtovné závierky Súdneho dvora negatívny hospodársky výsledok vo výške 30747924 EUR a prebytok pasív nad aktívami o 43902361 EUR; 3. berie na vedomie že súvaha Súdneho dvora vykazuje sumu 105879903 EUR, ktorá zodpovedá jeho záväzku v súvislosti s dôchodkami sudcov; poukazuje na to, že tento záväzok je vykompenzovaný čiastočne hmotným a nehmotným investičným majetkom a čiastočne sumou, ktorú by mali uhradiť členské štáty (43902361 EUR); 4. pripomína, že v bode 9.21 výročnej správy za rozpočtový rok 2004 Dvor audítorov kritizoval skutočnosť, že vedúci oddelenia vnútorného auditu bol zodpovedný za kontroly ex ante operácií povoľujúcich úradníkov; poukazuje na to, že rovnaká situácia bola zaznamenaná aj v rozpočtovom roku 2005 (výročná správa, bod 10.13); 5. víta informácie obsiahnuté v odpovediach Súdneho dvora k výročnej správe Dvora audítorov, v ktorých sa uvádza, že vzhľadom na pripomienky kontrolných úradov a úradov pre udeľovanie absolutória navrhli administratívne orgány Súdneho dvora v priebehu príprav odhadu príjmov a výdavkov na rozpočtový rok 2007 pozmenenie tejto organizácie vytvorením administratívnej jednotky s výhradnou právomocou kontroly, ktorá by disponovala dvoma novými pracovnými miestami (jeden administrátor zodpovedný za riadenie a asistent na posilnenie skupiny zodpovednej za kontrolu); 6. s uspokojením berie na vedomie informácie obsiahnuté v odpovediach Súdneho dvora k výročnej správe Dvora audítorov (bod 10.14), že potom, ako v septembri 2005 začal pracovať interný audítor Súdneho dvora, vykonal niektoré osobitné audity a príslušným oddeleniam adresoval odporúčania (takéto špecifické audity v minulosti neexistovali, čo bolo predmetom kritiky); 7. blahoželá Súdnemu dvoru k zníženiu počtu zmlúv na základe dohody v pomere k celkovému počtu zadaných zákaziek, a to zo 72 % v roku 2004 na 27 % v roku 2005; so znepokojením však sleduje jeho ťažkosti pri získavaní kvalifikovaného personálu na niektoré pracovné miesta na základe konkurzného konania, ktoré organizovalo EPSO; 8. berie na vedomie, že v roku 2005 bol rozvoj Súdneho dvora ako inštitúcie veľmi dôležitý najmä preto, že začal činnosť Súd pre verejnú službu, ktorý tvoria 7 sudcovia; 9. s uspokojením berie na vedomie, že počet vyriešených vecí v Súdnom dvore ročne vzrástol zo 494 v roku 2003 na 574 v roku 2005, pričom počet nevybavených vecí klesol z 974 na 740; 10. poukazuje na to, že v roku 2005 vzrástol počet úradníkov a ostatných pracovníkov (pomocní, dočasní a zmluvní pracovníci) z 1512 na 1704 (13 %) a počet členov sa zvýšil o 8 (následkom zriadenia Súdu pre verejnú službu); 11. so znepokojením berie na vedomie opakované informácie uvedené v správe o činnosti Súdneho dvora, že vo viacerých administratívnych sektoroch existujú problémy pri prijímaní kvalifikovaných pracovníkov v súlade so služobným poriadkom; 12. konštatuje, že v roku 2005 sa nevykonala žiadna kontrola ex post; 13. víta skutočnosť, že do správy o činnosti Súdneho dvora bola zahrnutá kapitola o opatreniach, ktoré boli počas roka prijaté v nadväznosti na predchádzajúce rozhodnutie Európskeho parlamentu o absolutóriu a na správy Dvora audítorov; 14. berie na vedomie, že po zriadení Súdu pre verejnú službu a pristúpení Bulharska a Rumunska je celkový počet sudcov, generálnych advokátov a tajomníkov 72 a výdavky Súdneho dvora na vozidlá sa zvýšili o približne 50 % z 809853,24 EUR v roku 2005 (konečné výdavky) na 1218000 EUR v roku 2007 (odhad rozpočtu); 15. berie na vedomie, že kontrola ex ante sa uskutočňuje na základe centralizovaného systému, ktorý je prostredníctvom odvetvového riadenia prepojený na delegovaného povoľujúceho úradníka, ako aj názor Súdneho dvora, že takýto systém sa javí ako najvhodnejší vzhľadom na veľkosť inštitúcie a čisto administratívny charakter jej finančných transakcií; 16. s uspokojením berie na vedomie, že na základe pripomienok v minuloročnom uznesení o absolutóriu sa členovia inštitúcie dohodli zriadiť medzi sebou pracovnú skupinu, ktorej úlohou je pripraviť štúdiu o potrebe vypracovania kódexu správania členov inštitúcie a o obsahu takéhoto kódexu; súčasťou štúdie bude aj otázka vyhlásenia o finančných záujmoch členov; poznamenáva, že k tejto iniciatíve sú takisto pridružené Súd prvého stupňa a Súd pre verejnú službu; 17. zdôrazňuje opakovanú žiadosť Európskeho parlamentu o zverejnenie vyhlásení o hospodárskych a finančných záujmoch sudcov všetkých troch súdov; vyzýva Súdny dvor, aby do 30. septembra 2007 informoval Európsky parlament, aké príslušné opatrenia prijme; 18. s uspokojením berie na vedomie opatrenia prijaté Súdnym dvorom na zníženie množstva prekladaných dokumentov, čo prispieva k zníženiu pracovnej záťaže prekladateľov; taktiež vyzýva ESD, aby preskúmal možnosť skrátenia dĺžky rozsudkov, a tak prispel k ďalšiemu zníženiu nákladov a lepšiemu porozumeniu týchto rozsudkov. [1] Ú. v. EÚ L 60, 8.3.2005. [2] Ú. v. EÚ C 264, 31.10.2006, s. 1. [3] Ú. v. EÚ C 263, 31.10.2006, s. 1. [4] Ú. v. EÚ C 263, 31.10.2006, s. 10. [5] Ú. v. ES L 248, 16.9.2002, s. 1. Nariadenie zmenené a doplnené nariadením (ES, Euratom) č. 1995/2006 (Ú. v. EÚ L 390, 30.12.2006, s. 1). --------------------------------------------------